  Михаил Шустов Анжелика Тихонова корреспондент Шарканысь пиналъёс Калугаын эскерон но ӵектос ужъёсъя «Юный исследователь» огъяросси конкурсын вормисьёс пӧлы пыризы. Со сярысь ивортодэтъя «Удмуртия» агентстволэн корреспондентэзлы Шарканысь шаертодонъя семья клубен кивалтӥсь Вероника Аксенова вераз. Огъяросси вожвылъяськонэ 100-лэсь трос покчи эскерисьёс пыриськизы. Шарканысь Полина Зайнакова, Сергей Аксенов но Елизавета Воронцова конкурсын куинь уженызы тодматӥзы. Куинез ик вормисьёс пӧлы пыризы: одӥг нырысетӥ но кык кыкетӥ интыос басьтӥзы. Полина Зайнакова Шарканысь трикотаж фабрикалэн азинскон сюресаз Зайнаковъёслэн ватсэтсы сярысь уж дасяз. Солы нырысетӥ инты сётӥзы. Сергей Аксенов Быдӟым Атыкай ож вакытэ ужам нылпи Александр Григорьевич Воронцов сярысь вераз. Нош Елизавета Воронцова – «Шонер» колхозлэн нырысетӥ тӧроез Николай Филиппович Марков сярысь. Соос кыкетӥ интыосты басьтӥзы. «Пиналъёслы результат кулэ. Нырысетӥ инты басьто ке, соку бурдъясько. Мукет конкурсъёсы пыриськыны мылкыдзы потэ. Нырысь кутскыкузы сыӵе ик ӧвӧл на. Нош емышъёссэ адӟо ке, потэ ини» Вероника Аксенова, Шарканысь шаертодонъя семья клубен кивалтӥсь Калугае сяна, пиналъёс Москвае но вуылӥзы, отысь Третьяковской галереяе пыразы. Нялтас вераса, Шарканын шаертодонъя семья клуб куинь ар ужа. Нырысь отчы вить семьяос пырисько вал, нош табере соос 15 ни. Пиналъёс анай-атайёсынызы ӵош эскерон ужъёс лэсьто, семьязылэн, ёроссылэн историеныз тодматско. Ужъёсазы пӧртэм темаосты ӝуто: ож вакытэ ужам пиналъёс, бырем гуртъёс, семья синпелетъёс сярысь гожъяло. «Ужъёсмес асьмеос, мумы-бубыос, гожъяськом, дышетӥсь уг. Асьмеос ик эскерон ужмылэн кивалтӥсъёсыз луиськом. <…> Тани школаосын ужало ке, дышетӥсь тросгес лэсьтэ ук, нош мумы-бубыос кытын ке палэнын кылё. Нош татын соос асьсэос пырисько. Озьы тросгес но тросгес милям луо ёзчиосмы, малы ке шуоно мумы-бубыос асьсэос тунсыкъяськыны кутско шаертодонэн, выжыписпузэс эскеронэн» Вероника Аксенова, Шарканысь шаертодонъя семья клубен кивалтӥсь Тодэ вайытом, Вотка ёросысь шаертодосчиослэн ӵектоссы огъяросси вожвылъяськонын вормиз. Тегъёс: Шаркан Удмуртия Россия шаертодон вожвылъяськон  